Krugersdorpse skoolmeisie wat doodgeskiet is, se naam bekendAlyssa Botha Die 13-jarige skoolmeisie van Krugersdorp wat Woensdagaand doodgeskiet is, se naam is bekend gemaak. Alyssa Botha, ŉ graad-8 leerling aan Hoërskool Monument, is Woensdag omstreeks 19:00 by haar ouerhuis in Rietfontein, Muldersdrif, tydens ŉ aanval doodgeskiet. Haar pa, Anton, en ouer suster, Megan, is tydens die aanval ernstig gewond. Volgens kaptein Pinky Tsinyane, ŉ polisiewoordvoerder, het vier verdagtes die slagoffers oorval kort nadat hulle by hul huis op ŉ kleinhoewe aangekom het. Die ma het skote gehoor en die bure se hulp ontbied. Toe die bure op die toneel kom, is die drie slagoffers langs hul voertuig aangetref. Alyssa is op die toneel dood. Anton en Megan is na die Krugersdorp-hospitaal gehaas. “Na wat verneem word, het die verdagtes slegs hul selfone gevat,” het Tsinyane gesê. Niemand is nog in verband met die voorval in hegtenis geneem nie. Die polisie ondersoek ŉ saak van moord, poging tot moord en gewapende roof.